
Αρκαλοχώρι, 08/ 10 /2026
Προς: ΜΜΕ
ΔΕΛΤΙΟ ΤΥΠΟΥ

Επαφές Δημάρχου Μινώα Πεδιάδας Βασίλη Κεγκέρογλου στο Υπουργείο Περιβάλλοντος και Ενέργειας
Επίσκεψη στο Υπουργείο Περιβάλλοντος και Ενέργειας πραγματοποίησε ο Πρόεδρος της ΔΕΥΑΜΠ και Δήμαρχος Μινώα Πεδιάδας Bασίλης Κεγκέρογλου, συνοδευόμενος από τον Βουλευτή Ηρακλείου Μάξιμο Σενετάκη και τον Γενικό Διευθυντή της ΔΕΥΑΜΠ Αντώνη Κοζυράκη. 
Σκοπός της επίσκεψης ήταν η προώθηση των αιτημάτων της ΔΕΥΑΜΠ για χρηματοδότηση έργων ύδρευσης και εξοικονόμησης ενέργειας που έχουν προχωρημένη ωριμότητα μελετών καθώς και η προώθηση του παγίου αιτήματος προστασίας της λεκάνης του αεροδρομίου Καστελλίου.
Συγκεκριμένα, στη συνάντηση με τον Γενικό Γραμματέα Περιβάλλοντος & Υδάτων Πέτρο Βαρελίδη συζητήθηκε η χρηματοδότηση της πράξης: “Παρεμβάσεις για την αντιμετώπιση της λειψυδρίας, τη μείωση των διαρροών και τη διασφάλιση της ποιότητας του νερού” συνολικού προϋπολογισμού € 3.652.810,00 πλέον ΦΠΑ 24% (876.674,40), ήτοι € 4.529.484,40 (συμπ/νου ΦΠΑ). Η Πράξη διακρίνεται στα ακόλουθα υποέργα:
1. Διάνοιξη νέας γεώτρησης και κατασκευή δικτύου τροφοδοσίας νερού για τους οικισμούς Θραψανού-Βόνης του Δήμου Μινώα Πεδιάδας, προϋπολογισμού € 530.000,00 πλέον ΦΠΑ 24%. Το εν λόγω έργο θα αντιμετωπίσει το χρόνιο πρόβλημα επάρκειας και ποιότητας νερού στη Δ.Ε. Θραψανού. Αφορά στην ανόρυξη νέας υδρευτικής γεώτρησης στην περιοχή “Κολομόδη” και στην κατασκευή αγωγού μεταφοράς νερού από τη Βόνη στο Θραψανό.

2. Προμήθεια και εγκατάσταση Μονάδας Επεξεργασίας Νερού οικισμού Δεματίου του Δήμου Μινώα Πεδιάδας, προϋπολογισμού € 165.000,00 πλέον ΦΠΑ 24%. Ο οικισμός Δεματίου υδροδοτείται από γεώτρηση που παρουσιάζει πολύ υψηλή σκληρότητα, υψηλή αγωγιμότητα και θολερότητα, με αποτέλεσμα η γεύση του νερού να είναι μη αποδεκτή, ενώ οι εμφράξεις στο δίκτυο ύδρευσης να είναι συνεχείς. Η ΜΕΝ Δεματίου θα αντιμετωπίσει το πρόβλημα της ποιότητας του νερού στον οικισμό και θα καταστήσει το νερό πόσιμο. 

3. Ψηφιοποίηση του δικτύου ύδρευσης και μείωση των απωλειών νερού, προϋπολογισμού € 2.957.810,00 πλέον ΦΠΑ 24%. Η προτεινόμενη Πράξη αφορά στη μετάβαση από ένα μοντέλο περιοδικής καταγραφής των υδατικών μεγεθών σε ένα σύγχρονο σύστημα συνεχούς και αυτοματοποιημένης παρακολούθησης του παραγόμενου, μεταφερόμενου, διανεμόμενου και τελικά καταναλισκόμενου ύδατος. Η πράξη προβλέπει την προμήθεια 7.400 ψηφιακών υδρομέτρων, σταθμό ελέγχου παροχής-πίεσης, 5 σταθμούς ελέγχου ποιότητας, τηλεμετρικές διατάξεις και πληροφοριακές εφαρμογές παρακολούθησης και διαχείρισης.

Στη συνάντηση με τον Γενικό Γραμματέα Συντονισμού Διαχείρισης Αποβλήτων Μανώλη Γραφάκο τέθηκε εκ νέου και επιτακτικά το θέμα της προστασίας του υπόγειου υδροφορέα της λεκάνης Κσταελλίου και της επαναχρησιμοποίησης του νερού από την ΕΕΛ Αεροδρομίου. Σύμφωνα με τη Μελέτη Περιβαλλοντικών Επιπτώσεων του έργου, η εκροή προβλέπεται να διατίθεται για άρδευση του πρασίνου στις εγκαταστάσεις του αεροδρομίου ενώ οι υπόλοιπες ποσότητες θα οδηγούνται για εμπλουτισμό στον υφιστάμενο υπόγειο υδροφορέα. 
Τόσο η ΔΕΥΑΜΠ όσο και ο Δήμος Μινώα Πεδιάδας έχουν επανειλημμένως ζητήσει αντί του τεχνικού εμπλουτισμού, που θα οδηγήσει στην υποβάθμιση της ποιότητας του νερού για τον συγκεκριμένο υδροφορέα, η εκροή να αξιοποιείται με διάθεση του παραγόμενου νερού για άρδευση δενδρωδών καλλιεργειών και ελαιοδέντρων εκτός της περιοχής του έργου, με την κατασκευή των απαραίτητων σχετικών υποδομών (δικτύων και δεξαμενών). Με αυτό τον τρόπο εκτιμάται ότι θα αρδεύονται περίπου 1.000 στρέμματα αγροτικής γης και θα επιτυγχάνεται εξοικονόμηση ποσότητας 2.500 Μ3 νερού / ημέρα και μάλιστα χωρίς το ενεργειακό κόστος της άντλησης.  Η εξοικονόμηση αυτή είναι ιδιαίτερα σημαντική αν αναλογιστούμε τις περιόδους λειψυδρίας που κατά καιρούς πλήττουν την περιοχή μας. Κατά συνέπεια, αφενός διασφαλίζεται η προστασία του υφιστάμενου υπόγειου συστήματος και από την άλλη επιτυγχάνεται επαναχρησιμοποίηση του νερού με επαρκείς ποσότητες και σε χαμηλό κόστος για τους αγρότες της περιοχής.
Στη συνάντηση με τη Γενική Γραμματέα Ενέργειας και Ορυκτών Πρώτων Υλών Δέσποινα Παληαρούτα συζητήθηκε η άμεση αναγκαιότητα αντιμετώπισης του υπέρογκου ενεργειακού κόστους των ΔΕΥΑ που λειτουργούν καθημερινά ενεργοβόρες υποδομές. Ειδικότερα ζητήθηκε για τη ΔΕΥΑΜΠ η ένταξη έργων εξοικονόμησης ενέργειας σε πρόγραμμα χρηματοδότησης του Υπουργείου για τα ακόλουθα έργα αυτοπαραγωγής και εικονικού ταυτοχρονισμένου συμψηφισμού (virtual net billing):
1. Φ/Β σταθμός 249,28kW με Αυτοπαραγωγή εντός της ΕΕΛ Αρκαλοχωρίου, προϋπολογισμού € 310.000,00.
2. Φ/Β Σταθμός 134,07KW με εικονικό ταυτοχρονισμένο συμψηφισμό (σε αγροτεμάχιο στα Ρουσσοχώρια), προϋπολογισμού € 186.000,00
3. Φ/Β σταθμός 55kW με αποθήκευση 150kwh - zero feed in-  σε αγροτεμάχιο στους Ζωφώρους), προϋπολογισμού € 74.400,00.
Από τα έργα αυτά και σύμφωνα με τις ώριμες μελέτες, η εξοικονόμηση ενέργειας εκτιμάται σε 658.000 Kwh με προσδοκώμενο όφελος € 118.505,00 ετησίως.




ΓΡΑΦΕΙΟ ΔΗΜΑΡΧΟΥ

